Eesti korvpallikoondislane 19-aastane Sander Raieste kuulub Euroliiga meeskonna Baskonia duublisse ning sealsed mängud on aidanud eestlasel oma arengus väikeseid samme edasi teha. Palluri vorm on hea ning Raieste kinnitab, et koondise nälg on suur, et märk endast maha jätta.
"Mul on hea meel, et mulle on võimalus antud Taltsi, Kanguri ja Arbeti viimasest mängust osa võtta. Olen neid väikesest saati nii telekas kui koha pealt vaadanud. Minu jaoks on see ka kindlasti lahe sündmus ja me läheme võimalikult head viimast esitust tegema nende jaoks, et mehed saaksid koondisekarjääri hea emotsiooniga ära lõpetada," rääkis Raieste intervjuus ERR-ile. "Nendele meestele eraldi ei ole vaja miskit välja mõelda. Neil on kogemusi nii palju, et nad leiavad ise oma kohad ja teavad, kuidas oma punktid kätte saada."
Raieste on varem näidanud MM-valiksarjas häid esitusi. "Vorm on hea, tunne on hea ja enesetunne on hea. Enesekindlust on ja koondise nälga on ka, kuna eelmine aken ei saanud tulla, siis nüüd tahaks hea esitluse teha ja endast märgi maha jätta," jätkas Raieste, kes on kogu aeg arengus väikeseid samme edasi teinud.
Raieste põhimeeskond Baskonia asub Euroliiga edetabelis 8. kohal, kuid palluri enda sõnul ei olda sellega rahul. "Final four on koju kätte toodud see aasta ning võimalikult hea kohaga tuleb play-off'i saada," jätkab Raieste. "Töö käib, et kaheksandast kohast kõrgemale saada." Ka Raiestel on õnnestunud Euroliigas pingile saada. "Väike lootus on alati, aga suuremalt jaolt üritan enda treeningutele ja mängudele keskenduda. Kui Euroliiga pingile saan, siis see on väike boonus. See ei ole selline asi, millele ma mõtlen. Keskendu pigem oma tegemistele," kinnitas Raieste.
Eesti korvpallikoondise kohtumine algab Saku Suurhallis neljapäeval kell 19. Mängule saab kaasa elada ka ERR-i spordiportaali otseblogi vahendusel.
Toimetaja: Liisi Rist